Na podlagi 21. člena Odloka o štipendiranju v občini Domžale (Uradni vestnik Občine Domžale, št. 06/15-Uradno prečiščeno besedilo 1, 03/17 in 09/17, v nadaljevanju: odlok) Občina Domžale objavlja

**RAZPIS**

**CELOLETNIH ŠTIPENDIJ ZA DIJAKE IN ŠTUDENTE V OBČINI DOMŽALE**

**ZA ŠOLSKO/ŠTUDIJSKO LETO 2021/2022**

**1. PREDMET RAZPISA**

Občina Domžale za šolsko/študijsko leto 2021/2022 razpisuje:

* **do 5 celoletnih štipendij za nadarjene dijake in študente, ki se izobražujejo v Republiki Sloveniji in ki s svojo nadarjenostjo dosegajo izjemne rezultate** (v nadaljevanju: štipendije nadarjenim dijakom in študentom), pri čimer bo Občina Domžale podelila 2 štipendiji nadarjenim dijakom in 3 štipendije nadarjenim študentom;
* **do 1 celoletno štipendijo za nadarjenega študenta, ki se izobražuje v državah članicah Evropske Unije, z izjemo Republike Slovenije in ki s svojo nadarjenostjo dosega izjemne rezultate** (v nadaljevanju: štipendija za nadarjene študente, ki se izobražujejo v državah članicah Evropske Unije, z izjemo Republike Slovenije);
* **do 5 celoletnih štipendij za dijake, ki se izobražujejo v Republiki Sloveniji in pri katerih dohodek na družinskega člana ne presega z odlokom določenega zneska** (v nadaljevanju: štipendije socialno šibkim dijakom);
* **do 4 celoletne štipendije za dijake in študente, ki se izobražujejo v Republiki Sloveniji za deficitarne poklice** (v nadaljevanju: štipendije deficitarnih poklicev), pri čimer bo Občina Domžale v kolikor bo izvedljivo in bo zadostno število kandidatov izpolnjevalo pogoje in merila za dodelitev štipendije za dijake deficitarnih poklicev ter študente deficitarnih poklicev, podelila 2 štipendiji za dijake deficitarnih poklicev in 2 štipendiji študentom deficitarnih poklicev:
* kamnosek, mehatronik operater, inštalater strojnih inštalacij, oblikovalec kovin-orodjar, elektrikar, avtokaroserist, pek, slaščičar, mesar, tapetnik, mizar, zidar, tesar, klepar-krovec, izvajalec suhomontažne gradnje, slikopleskar-črkoslikar, pečar-polagalec keramičnih oblog, gozdar, dimnikar, steklar, tehnik steklarstva, bolničar-negovalec, medicinska sestra,
* inženir informatike, diplomirani inženir računalništva in informatike (VS), diplomirani inženir računalništva in informatike (UN), magister inženir računalništva in informatike (MAG), diplomirani inženir računalništva in informacijskih tehnologij (UN), diplomirani inženir računalništva in informacijskih tehnologij (VS), magister inženir računalništva in informacijskih tehnologij (MAG), diplomirani inženir informatike in tehnologij komuniciranja (UN), diplomirani inženir informatike in tehnologij komuniciranja (VS), magister inženir informatike in tehnologij komuniciranja (MAG), diplomirani inženir računalništva in spletnih tehnologij (VS), magister inženir računalništva in spletnih tehnologij (MAG), diplomirani organizator informatik (VS), diplomirani organizator informatik (UN), magister organizator informatik (MAG), inženir elektronike, diplomirani inženir elektrotehnike (VS), diplomirani inženir elektrotehnike (UN), magister inženir elektrotehnike, inženir gradbeništva, diplomirani inženir gradbeništva (VS), diplomirani inženir gradbeništva (UN), magister inženir gradbeništva, doktor medicine.

Ne glede na zgoraj navedeno, se morebitne nepodeljene štipendije socialno šibkim dijakom in štipendije deficitarnih poklicev, podelijo nadarjenim dijakom in študentom, ki se izobražujejo v Republiki Sloveniji, in sicer izmenično, najprej nadarjenemu dijaku, nato nadarjenemu študentu, itd.

Celoletne štipendije se ne podelijo kandidatom-študentom, ki so v študijskem letu 2021/2022 vpisani v dodatno leto (absolventski staž).

Višina mesečne štipendije znaša 181 EUR za dijake in 237 EUR za študente ter se ob izpopolnjevanju pogojev in meril iz odloka izplačujejo dijakom najdlje do dosežene 5. ravni izobrazbe (SOK), študentom pa najdlje do dosežene 7. ravni izobrazbe (EOK). Štipendija za nadarjene študente, ki se izobražujejo v državah članicah Evropske Unije, z izjemo Republike Slovenije, se izplačuje največ eno študijsko leto.

Pravica do celoletne štipendije za dijake in študente bo podeljena z odločbo, pod pogojem podpisa pogodbe o štipendiranju z Občino Domžale.

V razpisu uporabljeni izrazi zapisani v moški slovnični obliki se uporabljajo kot nevtralni za moške in ženske.

**2. POGOJI ZA PRIDOBITEV ŠTIPENDIJE**

Kandidati za štipendije:

* morajo biti državljani Republike Slovenije,
* morajo imeti stalno prebivališče v občini Domžale
* morajo biti vpisani kot dijaki ali študenti za polni učni ali študijski čas,
* ne smejo biti ob prvem vpisu v prvi letnik poklicne oziroma strokovne šole ali gimnazije starejši od 18 let ali ob prvem vpisu v prvi letnik višješolskega ali visokošolskega izobraževanja oziroma ob prvem vpisu na prvo ali drugo stopnjo izobraževanja starejši od 26 let,
* ne smejo biti zaposleni,
* študenti, ki bodo kandidirali za štipendijo nadarjenim študentom, ki se izobražujejo v Republiki Sloveniji morajo imeti opravljene vse obveznosti preteklih študijskih let za raven, za katero bodo kandidirali na javnem razpisu.

**3. OBRAZEC IN OBVEZNA DOKAZILA**

Vsi kandidati morajo predložiti:

* izpolnjen obrazec »Vloga za dodelitev štipendije«,
* življenjepis,
* dokazilo o vpisu v tekoče šolsko ali študijsko leto oziroma ustrezen prevod dokazila, v kolikor se kandidat izobražuje v državi članici Evropske Unije, z izjemo Republike Slovenije,
* dokazilo o učnem ali študijskem uspehu preteklega šolskega ali študijskega leta oziroma ustrezen prevod dokazila, v kolikor se kandidat izobražuje v državi članici Evropske Unije, z izjemo Republike Slovenije.

**Kandidati, ki kandidirajo za štipendijo nadarjenim dijakom in študentom, poleg navedenega obvezno priložijo še:**

* dokazila, s katerimi izkazujejo izjemne dosežke na posameznem področju družbenega življenja v zadnjih dveh letih (izjemni dosežki od 1.1.2019 dalje),
* dokazila o vključevanju v delo društev ali drugih organizacij v občini Domžale v zadnjih dveh letih (dokazila od 1.1.2019 dalje),
* dokazilo o opravljenih obveznostih preteklih študijskih let za raven, za katero se kandidira na javnem razpisu (študenti).

**Kandidati, ki kandidirajo za štipendijo za nadarjene študente, ki se izobražujejo v državah članicah Evropske Unije, z izjemo Republike Slovenije, poleg navedenega obvezno priložijo še:**

* ustrezno primerjavo vrednotenja uspešnosti študija v državah članicah Evropske Unije, z izjemo Republike Slovenije z ocenami oziroma vrednotenjem v Republiki Sloveniji,
* dokazila, s katerim kandidat izkazuje izjemne dosežke na posameznem področju družbenega življenja v zadnjih dveh letih (izjemni dosežki od 1.1.2019 dalje).

**Kandidati, ki kandidirajo za štipendijo socialno šibkim dijakom priložijo še:**

* veljavno dokončno odločbo pristojnega Centra za socialno delo (v nadaljevanju: CSD) o dodeljenem otroškem dodatku za kandidata za tekoče leto (s potrdilom o dokončnosti).

**Kandidati, ki kandidirajo za štipendijo deficitarnih poklicev priložijo še:**

* dokazila o vključevanju v delo društev ali drugih organizacij v občini Domžale v zadnjih dveh letih (dokazila od 1.1.2019 dalje).

**4. MERILA, KI SE UPOŠTEVAJO PRI PODELJEVANJU ŠTIPENDIJ:**

**A. ŠTIPENDIJE NADARJENIM DIJAKOM IN ŠTUDENTOM**

Štipendijo nadarjenim dijakom in študentom lahko prejmejo dijaki od vključno drugega letnika dalje s prav dobrim (povprečna ocena vseh številčno izraženih ocen preteklega šolskega leta je vsaj 4,00) ali odličnim uspehom v preteklem šolskem letu, ter študenti od vključno drugega letnika dalje, ki imajo vsaj prav dobro (8,00) povprečno oceno vseh številčno izraženih ocen preteklega študijskega leta (kot prvi letnik šteje le letnik po pridobljeni 2. ravni izobrazbe za dijake in letnik po pridobljeni 5. ravni izobrazbe za študente). Pri izračunu povprečne ocene dijaka ali študenta se ne upoštevajo številčno izražene ocene za predmete izven šolskega/študijskega programa in ocene diplome oziroma se v primeru dvoma upoštevajo ocene, ki jih je upoštevala izobraževalna ustanova. V kolikor je študent v preteklem študijskem letu opravljal le diplomo, se pri izračunu povprečne ocene upoštevajo številčno izražene ocene zadnjega študijskega letnika.

Prednost pri izbiri imajo kandidati z boljšim uspehom oziroma višjo oceno oziroma kandidati, ki dosegajo izjemne dosežke na posameznem področju družbenega življenja.

Občina Domžale bo pri podelitvi štipendij nadarjenim dijakom in študentom, ki se izobražujejo v Republiki Sloveniji upoštevala uspeh oziroma povprečno oceno v preteklem šolskem/študijskem letu in izjemne dosežke na posameznem področju družbenega življenja v razmerju 90% (uspeh) : 10% (izjemni dosežki), pri čemer bo rezultat zaokrožen na dve decimalni mesti.

**B. ŠTIPENDIJA ZA NADARJENE ŠTUDENTE, KI SE IZOBRAŽUJEJO V DRŽAVAH ČLANICAH EVROPSKE UNIJE, Z IZJEMO REPUBLIKE SLOVENIJE**

Štipendija nadarjenim študentom za izobraževanje v državah članicah Evropske Unije, z izjemo Republike Slovenije, se lahko dodeli kandidatu, ki je predhodno opravil najmanj dva (2) semestra oziroma najmanj en (1) letnik izobraževanja in ki ima vsaj prav dobro (8,00) povprečno oceno vseh številčno izraženih ocen preteklega študijskega leta oziroma zadnjih dveh (2) preteklih semestrov na ravni za katero kandidira.

Prednost pri izbiri ima kandidat z boljšim uspehom oziroma kandidat, ki dosega izjemne dosežke na posameznem področju družbenega življenja in ki izkaže, da se v državah članicah Evropske Unije, z izjemo Republike Slovenije izobražuje na izobraževalni ustanovi, ki je akreditirana v skladu s predpisi države izobraževanja za izvajanje javno veljavnega (akreditiranega) izobraževalnega programa.

**C. ŠTIPENDIJE SOCIALNO ŠIBKIM DIJAKOM**

Pri podeljevanju štipendij socialno šibkim dijakom se upošteva dijakov socialni položaj. Pogoj za pridobitev štipendije socialno šibkim dijakom je veljavna dokončna odločba pristojnega Centra za socialno delo o dodeljenem otroškem dodatku za dijaka, ki kandidira na javni razpis za podelitev štipendije socialno šibkim dijakom (v nadaljevanju: dokončna odločba CSD o dodeljenem otroškem dodatku). Štipendijo socialno šibkim dijakom lahko prejemajo dijaki dokler prejemajo otroški dodatek.

Socialni položaj se ugotavlja na podlagi priložene dokončne odločbe CSD o dodeljenem otroškem dodatku in morebitnega priporočila pristojnega Centra za socialno delo (v nadaljevanju: priporočilo CSD).

Štipendijo socialno šibkim dijakom lahko pridobijo dijaki, ki redno opravljajo šolske obveznosti, ne glede na uspeh in pri katerih iz dokončne odločbe CSD o dodeljenem otroškem dodatku izhaja, da je povprečni mesečni dohodek na osebo največ do 30% od neto povprečne mesečne plače za leto 2020 (mesečni dohodek na osebo ne sme preseči zneska 362,59 EUR).

Ne glede na določilo prejšnjega odstavka lahko pristojni upravni organ upošteva tudi priporočilo pristojnega centra za socialno delo.

Prednost pri dodelitvi štipendije socialno šibkim dijakom imajo dijaki, ki predložijo priporočilo CSD. V primeru, da je priporočil CSD več, imajo prednost tisti dijaki, ki izhajajo iz družin, katerih socialni položaj, ki je razviden iz dokončne odločbe CSD o dodeljenem otroškem dodatku, je slabši.

**Č. ŠTIPENDIJE DIJAKOM IN ŠTUDENTOM DEFICITARNIH POKLICEV**

Štipendijo deficitarnih poklicev lahko prejmejo dijaki od vključno drugega letnika dalje praviloma s prav dobrim ali odličnim uspehom v preteklem šolskem letu, ter študenti od vključno drugega letnika dalje, ki imajo praviloma vsaj prav dobro (8,00) povprečno oceno vseh številčno izraženih ocen preteklega študijskega leta (kot prvi letnik šteje le letnik po pridobljeni 2. ravni izobrazbe za dijake in letnik po pridobljeni 5. ravni izobrazbe za študente). Pri izračunu povprečne ocene dijaka ali študenta se ne upoštevajo številčno izražene ocene za predmete izven šolskega/študijskega programa in ocene diplome oziroma se v primeru dvoma upoštevajo ocene, ki jih je upoštevala izobraževalna ustanova. V kolikor je študent v preteklem študijskem letu opravljal le diplomo, se pri izračunu povprečne ocene upoštevajo številčno izražene ocene zadnjega študijskega letnika.

Prednost pri izbiri imajo kandidati z boljšim uspehom oziroma višjo oceno.

**5. PRIJAVE**

Obrazec »Vloga za dodelitev štipendije« z ustreznimi prilogami naj kandidati pošljejo priporočeno najkasneje do **četrtka, 14. oktobra 2021** na naslov OBČINA DOMŽALE, Oddelek za družbene dejavnosti, Ljubljanska cesta 69, 1230 Domžale ali oddajo osebno na vložišču Občine Domžale, soba 4.

Obvezni obrazec Vloga za dodelitev štipendije lahko kandidati dvignejo na vložišču Občine Domžale oziroma je objavljen na spletni strani Občine Domžale ([www.domzale.si](http://www.domzale.si)) pod rubriko: Razpisi.

Pristojni upravni organ bo obravnaval popolne in v roku razpisa prispele vloge in odločil v skladu z določili odloka.

Vse dodatne informacije lahko kandidati za štipendije dobijo na telefonski številki: 01/724-13-05.

|  |  |
| --- | --- |
| Datum: 28. 9. 2021 |  |
| Številka: 1003-11/2021 |  |
|  |  |
|  | **OBČINA DOMŽALE** |
|  | **Župan** |
|  | **Toni DRAGAR** |